text: Forlig skal få flere sygeplejersker på sygehusene 
  28 april 2018 kl. 11.50
  Der er skåret for meget på sygehusene, mener Dansk Sygeplejeråd. Organisationen glæder sig over forlig med ny pulje, der skal tiltrække sygeplejersker. 
  Nattens forlig for regionens 120.000 medarbejdere vækker glæde hos Dansk Sygeplejeråd. Udover en lønstigning og en tillægsaftale om spisepauser er der blandt andet glæde over en ny rekrutteringspulje.
  - Vi glæder os først og fremmest over, at vi undgår en konflikt, så vi kan lægge planerne for vores nødberedskab tilbage i skuffen. Vi har fået en fornuftig aftale, og så må vi tage fat på de ting, som ikke er løst. Det er blandt andet manglen på sygeplejersker, siger John Christiansen, som er formand for Dansk Sygeplejeråd i Sydjylland. 
  Lønløft til erfarne sygeplejersker
  Der er afsat 8,1 procent til en lønløft over de næste tre år, og heraf skal 0,3 procent bruges på rekrutteringspuljen.
  John Christiansen, formand for Dansk Sygeplejeråd i Sydjylland: "Jeg gætter på, at pengene især vil blive brugt til ekstra løn"
  - Man mangler stadig at forhandle detaljerne i overenskomsten, for eksempel, hvor og hvordan, pengene til rekruttering skal bruges. Men jeg gætter på, at pengene især vil blive brugt til ekstra løn til at fastholde nogle af de erfarne sygeplejersker, siger John Christiansen. 
  Ingen ledige
  Det er svært at tiltrække ledige sygeplejersker, for der er næsten ingen.
  - Her i Sydjylland har vi cirka 12.500 færdiguddannede, og der er højst 100 arbejdsløse, ofte færre. Der mangler sygeplejersker overalt, så vores medlemmer løber stærkt derude. Vi er altså nede i promiller. Der mangler sygeplejersker overalt. Jeg hører fra arbejdsgiverne, at de ofte slet ikke får ansøgninger til de opslåede stillinger, siger John Christiansen.
  Det siger regionernes aftale med FTF og AC
  En lønramme på 8,10 procent over tre år, herunder generelle lønstigninger på 6,10 procentAfskaffelse af det såkaldte privatlønsværn, der skal sikre en parallel lønudvikling med det private arbejdsmarkedEn tillægsaftale om den betalte spisepauseOrlov med fuld løn til forældre til et dødfødt barnOmsorgsdage til regionalt ansatte plejeforældreRet til fravær med løn ved fertilitetsbehandlingOrlov, hvis en regionalt ansat akut tager et spædbarn i plejeEn ny aftale om ferieÅremålsansættelse: Reduktion i fratrædelsesbeløb samt stop for fratrædelsesgodtgørelse ved fortsat ansættelseUddannelsesløft fra ufaglært til faglærtEt projekt med fokus på arbejdsmiljøetKilde: Danske Regioner
  Vil have uddannet flere
  Derfor håber han at øge antallet af sygeplejersker.
  John Christiansen, formand for Dansk Sygeplejeråd i Sydjylland: "Vi arbejder for at få uddannet flere sygeplejersker"
  - Dansk Sygeplejeråd arbejder for at få uddannet flere sygeplejersker i Sydjylland. Det er der virkelig brug for. Under overenskomstforhandlingerne er det jo også blevet synligt, at man mange steder ikke er sygeplejersker nok til den daglige bemanding, siger John Christiansen.
  
  